На основу члана 2. и члана 4. Закона о комуналним делатностима („Службени гласник РС“ број 88/2011, 104/2016, 95/2018 и 94/2024), члана 20. став 1. тачка 2. Закона о локалној самоуправи („Службени гласник републике Србије“, број 129/2007, 83/2014 – др. закон, 101/2016 – др. закон, 47/2018 и 111/2021 – др. закон), члана 49. Закона о прекршајима („Службени гласник републике Србије“, број 65/2013, 13/2016, 98/2016 – одлука УС, 91/2019, 91/2019 – др. закон и 112/2022 – одлука УС) и члана 40. Статута општине Косјерић („Службени лист општине Косјерић“, бр. 3/19), Скупштина општине Косјерић, на седници одржаној дана \_\_\_\_\_\_\_\_\_\_\_године, донела је,

**О Д Л У К У**

**О КОМУНАЛНИМ ДЕЛАТНОСТИМА НА ТЕРИТОРИЈИ**

**ОПШТИНЕ КОСЈЕРИЋ**

**Опште одредбе**

Члан 1.

Овом Одлуком одређују се комуналне делатности и начин организовања њиховог обављања на територији општине Косјерић, као и надзор над њиховим вршењем.

Општина обезбеђује услове за обављање комуналних делатности, тако што изграђене комуналне објекте, који служе за пружање комуналних услуга предаје на коришћење, управљање и одржавање субјекту коме је поверено обављање комуналне делатности.

Поверавање обављања комуналних делатности врши се оснивањем јавног предузећа или уговором.

Члан 2.

Комуналне делатности у смислу ове Одлуке су делатности пружања комуналних услуга од значаја за остварење животних потреба физичких и правних лица на подручју општине.

Члан 3.

Комуналне делатности у смислу ове Одлуке су:

1) снабдевање водом за пиће;

2) пречишћавање и одвођење атмосферских и отпадних вода;

3) производња и дистрибуција топлотне енергије;

4) управљање комуналним отпадом;

5) градски и приградски превоз путника;

6) управљање гробљима и погребне услуге;

7) управљање јавним паркиралиштима;

8) обезбеђивање јавног осветљења;

9) управљање пијацама;

10) одржавање улица и путева;

11) одржавање чистоће на површинама јавне намене;

12) одржавање јавних зелених површина;

13) делатност зоохигијене;

14) димничарске услуге.

Члан 4.

Kомуналне делатности из члана 3. став 1. овог закона обухватају:

1) снабдевање водом за пиће је захватање, пречишћавање, прерада и испорука воде водоводном мрежом до мерног инструмента потрошача, обухватајући и мерни инструмент;

2) пречишћавање и одвођење атмосферских и отпадних вода је сакупљање, одвођење, пречишћавање и испуштање отпадних, атмосферских и површинских вода са површина јавне намене, односно од прикључка корисника на уличну канализациону мрежу, третман отпадних вода у постројењу за пречишћавање, црпљење, одвоз и третирање фекалија из септичких јама;

3) производња, дистрибуција и снабдевање топлотном енергијом обухватају претварање примарне енергије енергената у топлотну енергију сагоревањем и/или коришћењем обновљивих извора енергије, преношење топлотне енергије за даљинско грејање и/или хлађење за више објеката или индустријску употребу помоћу паре, топле воде или расхладног флуида кроз дистрибутивне системе и продају топлотне енергије крајњим купцима по ценама одређеним у складу са прописаном методологијом;

4) управљање комуналним отпадом је сакупљање комуналног отпада, његово одвожење, третман и безбедно одлагање укључујући управљање, одржавање, санирање и затварање депонија, као и селекција секундарних сировина и одржавање, њихово складиштење и третман;

5) градски и приградски превоз путника је превоз путника унутар насељених места или између насељених места која се налазе на територији јединице локалне самоуправе, који обухвата јавни линијски превоз аутобусом, као и обезбеђивање места за укрцавање и искрцавање путника (станица и стајалишта);

6) управљање гробљима и сахрањивање је: управљање и одржавање гробља; одржавање гробног места и наплата накнаде за одржавање гробног места; обезбеђивање, давање у закуп уређених гробних места; покопавање и ексхумација посмртних остатака, одржавање објеката који се налазе у склопу гробља (мртвачница, капела, розаријум, колумбаријум, крематоријум); одржавање пасивних гробаља и спомен-обележја;

7) управљање јавним паркиралиштима је услуга одржавања јавних паркиралишта и простора за паркирање на обележеним местима (затворени и отворени простори), организација и вршење контроле и наплате паркирања, услуга уклањања непрописно паркираних, одбачених или остављених возила, премештање паркираних возила под условима прописаним овим и другим посебним законом, постављање уређаја којима се по налогу надлежног органа спречава одвожење возила, као и уклањање, премештање возила и постављање уређаја којима се спречава одвожење возила.

8) обезбеђивање јавног осветљења обухвата одржавање, адаптацију и унапређење објеката и инсталација јавног осветљења којима се осветљавају саобраћајне и друге површине јавне намене;

9) управљање пијацама је комунално опремање, одржавање и уређење простора намењених обављању пијачне делатности и објеката на пијацама (пијачног пословног простора, укључујући и киоске, тезге и остала пијачна продајна места на отвореном простору); давање у закуп продајних простора на пијацама (пословни простори, тезге, боксови, расхладне витрине, расхладне коморе, обележена продајна места); организација делатности на затвореним и отвореним просторима који су намењени за обављање промета пољопривредно – прехрамбених и других производа и пружање пратећих услуга; примена критеријума за давање у закуп продајних простора на пијацама под условима прописаним овим законом и другим прописима, као и прописима јединица локалне самоуправе и вођење евиденције о корисницима комуналних услуга;

10) одржавање улица и путева у градовима и другим насељима је извођење радова којима се обезбеђује несметано и безбедно одвијање саобраћаја и чува и унапређује употребна вредност улица, путева, тргова, платоа и сл.;

11) одржавање чистоће на јавним површинама је чишћење и прање асфалтираних, бетонских, поплочаних и других јавних површина, прикупљање и одвожење комуналног отпада са тих површина, одржавање и пражњење посуда за отпатке на јавним површинама, као и одржавање јавних чесми, бунара, фонтана, купалишта, плажа и тоалета као комуналних објеката;

12) одржавање јавних зелених површина је уређење, текуће и инвестиционо одржавање, реконструкција и санација зелених, рекреативних површина и приобаља;

13) димничарске услуге обухватају контролу и чишћење димоводних и ложишних објеката и уређаја и вентилационих канала и уређаја, преглед новоизграђених и дограђених димоводних и ложишних објеката и уређаја и мерење емисије димних гасова и утврђивање степена корисности ложишног уређаја, осим у случајевима када наведене послове обављају правна лица или предузетници овлашћени у складу са законом којим је уређена област цевоводног транспорта гасовитих и течних угљоводоника и дистрибуције гасовитих угљоводоника;

14) делатност зоохигијене обухвата послове: хватања, превоза, збрињавања, смештаја напуштених и изгубљених животиња у прихватилиште; контроле и смањења популације изгубљених и напуштених паса и мачака; нешкодљивог уклањања и транспорта лешева животиња са јавних површина и објеката за узгој, држање, дресуру, излагање, одржавање такмичења или промет животиња до објеката за сакупљање, прераду или уништавање споредних производа животињског порекла на начин који не представља ризик по друге животиње, људе или животну средину; спровођења мера за смањење популације глодара, инсеката и штетних микроорганизама мерама дезинфекције, дезинсекције и дератизације на јавним површинама.

Члан 5.

Услови и начин пружања комуналних услуга, права и обавезе корисника комуналних производа и услуга, обим и квалитет комуналних услуга и начин вршења надзора, уредиће се појединачним одлукама, у складу са важећим прописима који регулишу ту делатност.

Члан 6.

Комуналну делатност могу обављати јавно предузеће, привредно друштво, предузетник или други привредни субјект.

Члан 7.

За обављање комуналних делатности из члана 3. ове Одлуке основана су јавна предузећа, осим за комуналну делатност приградски превоз путника, комуналну делатност зоохигијене и комуналну делатнст димничарских услуга, која се сходно члану 9. став 3. Закона о комуналним делатностима, поверава по поступку прописаним у одредбама Закона о јавно-приватном партнерству и концесијама.

Одредбама Закона о јавно-приватном партнерству и концесијама уређује се само поступак поверавања обављања комуналне делатности приградски превоз путника, а сва друга питања се уређује у складу са важећим прописима који регулишу ту област.

**Поверавање обављања комуналних делатности оснивањем јавног предузећа**

Члан 8.

Поверавање обављања комуналне делатности врши се на основу одлуке скупштине јединице локалне самоуправе о начину обављања комуналне делатности и уговора о поверавању, осим када се оснива јавно предузеће.

На поступак поверавања обављања комуналне делатности када вршилац добија право да финансирање обављања комуналне делатности обезбеђује у целости или делимично наплатом накнаде од корисника услуга, примењују се одредбе закона којим се уређују концесије.

Уколико је одлуком о начину обављања комуналне делатности предвиђено да ће комуналну делатност обављати јавно предузеће, не постоји обавеза спровођења поступка предвиђеног законом којим се уређују концесије, већ се вршилац комуналне делатности може одредити у одлуци о начину обављања комуналне делатности.

Члан 9.

Две или више јединица локалне самоуправе могу споразумом о сарадњи у области комуналних делатности уредити заједничко обављање комуналних делатности оснивањем заједничког јавног предузећа или привредног друштва, осим ако то није другачије уређено другим посебним прописом.

Сарадња јединица локалне самоуправе подразумева и уступање обављања послова из оквира одређене комуналне делатности из своје надлежности:

1) када једна јединица локалне самоуправе уступа обављање послова из своје надлежности другој јединици локалне самоуправе;

2) када једна јединица локалне самоуправе уступа обављање послова из своје надлежности јавном комуналном предузећу чији је оснивач друга јединица локалне самоуправе.

Општина Косјерић уступа обављање послова из своје надлежности, и то послове комуналне делатности зоохигијене ЈКП „Наш Дом“ из Пожеге, чији је оснивач општина Пожега из разлога што ЈКП „Елан“ из Косјерића нема законске предпоставке, не испуњава услове у складу са Законом за обављање ове делатности.

Уступање се врши на основу прибављене Студије оправданости од 13.06.2025. године, коју је израдила агенција за консалтинг и пројектовање „SIGMA PROJEKT 034“ из Крагујевца, изабрана у поступку јавне набавке.

Студија оправданости садржи:

1) детаљан приказ затеченог стања у тој комуналној делатности, финансијску анализу са предрачуном потребних улагања, изворе финансирања и претходну финансијску оцену оправданости заједничког обављања комуналне делатности;

2) анализу тржишта за ту комуналну делатност;

3) детаљни приказ економски оправданих и правно могућих модела заједничког обављања комуналне делатности;

4) детаљно образложење предложеног модела заједничког обављања комуналне делатности са освртом на предности и недостатке тог модела у односу на друге могуће моделе, посебно у односу на дотадашњи модел обављања комуналне делатности;

5) очекиване резултате предложеног модела, као и предуслове за постизање тих резултата;

6) преглед ризика и предлога за њихово отклањање, односно предупређивање.

Наведена студија оправданости упућују на ефикасност и економичност уступања комуналне делатности зоохигијене ЈКП „Наш дом“ Пожега на основу које је закључен Споразуј број 355-7/2025 од 08.07.2025. године.

Члан 10.

За обављање следећих комуналних делатности основано је КЈП „Елан“ из Косјерића: снабдевање водом за пиће, пречишћавање и одвођење атмосферских и отпадних вода, управљање комуналним отпадом, управљање гробљима и погребне услуге, управљање пијацама, одржавање чистоће на површинама јавне намене, одржавање јавних зелених површина.

Члан 11.

Обављање комуналне делатности одржавање улица, путева, хоризонталне и вертикалне сигнализације и уличне расвете, поверава се у складу са законом о јавним набавкама, осим у случајевима када КЈП „Елан“ из Косјерића, није у могућности да такве делатности обавља.

За делатности које комунално предузеће није у могућности да обавља примењиваће се одредбе Закона о јавним набавкама („Службени лист РС“ број 91/2019 и 92/2023).

Члан 12.

За обављање комуналне делатности производња и дистрибуција топлотне енергије основано је ЈКП „Градска топлана“ из Косјерића .

Члан 13.

За организовање обављања појединачних комуналних делатности које служе задовољењу потреба становништва тог подручја (одржавање сеоских водовода, гробаља, јавних чесми, чишћење смећа са јавних површина и водотока и сл.) општина ове послове овом одлуком поверава месној заједници којој то подручје припада.

**Обавезе вршиоца комуналне делатности**

Члан 14.

Вршилац комуналне делатности дужан је да организује свој рад и пословање на начин којим се обезбеђује:

1) трајно и несметано пружање комуналних услуга корисницима под условима и на начин уређен законом, прописима и стандардима донесеним на основу закона и општинским одлукама;

2) прописани или уговорени обим и квалитет комуналних услуга, који подразумева тачност у погледу рокова, сигурност корисника у добијању услуга и здравствену и хигијенску исправност у складу са позитивним прописима;

3) предузимање мера одржавања, развоја и заштите комуналних објеката, постројења и опреме, који служе за обављање комуналних делатности;

4) развој и унапређење квалитета и врсти комуналних услуга, као и унапређење организације и ефикасности рада.

Члан 15.

Вршилац комуналне делатности дужан је да у средствима јавног информисања или на други погодан начин обавести кориснике комуналних услуга о планираним или очекиваним сметњама и прекидима, који ће настати или могу настати у пружању комуналних услуга, најкасније 24 сата пре очекиваног прекида у пружању тих услуга, и надлежни орган Општинске управе општине Косјерић.

Члан 16.

У случају наступања непланираних или неочекиваних поремећаја или прекида у пружању комуналних услуга, односно обављању комуналних делатности, вршилац комуналне делатности је дужан да одмах о томе обавести надлежни орган Општинске управе општине Косјерић и да истовремено предузме мере за отклањање узрока поремећаја.

Члан 17.

По пријему обавештења о непланираном прекиду испоруке, односно по утврђивању поремећаја или прекида у пружању комуналних услуга, Општинска управа општине Косјерић дужна је да:

1) одреди ред првенства и начин пружања услуга оним корисницима код којих би услед прекида настала опасност по живот и рад грађана или рад правних и физичких лица, или би настала значајна, односно ненадокнадива штета ( установе из области здравства, школе и вртић, производна правна лица и грађани);

2) предузме мере за хитну заштиту комуналних објеката и друге имовине која је угрожена;

3) утврди разлоге и евентуалну одговорност за поремећај, односно прекид вршења делатности и учињену штету.

**Обавезе корисника комуналне услуге**

Члан 18.

Корисник комуналне услуге у обавези је да користи комуналну услугу на начин којим се:

1) не ометају други корисници и не угрожава животна средина;

2) не угрожавају објекти и опрема, који су у функцији обављања одређене комуналне делатности.

**Обустава комуналне услуге**

Члан 19.

Вршилац комуналне делатности не може ускратити комуналну услугу кориснику, осим у случају када корисник:

1) изврши прикључење на комуналну мрежу без претходно прибављеног одобрења;

2) користи услугу противно прописима;

3) неосновано омета друге кориснике услуга;

4) не плати комуналну услугу у утврђеном року;

5) ненаменски користи комуналну услугу у време снабдевања уз ограничење потрошње (редукцију) о чему је корисник благовремено обавештен;

6) омета вршиоца комуналне делатности у обављању комуналне делатности.

За комуналне услуге из члана 3. став 1. тач. 1) до 4) ове Одлуке, рок из става 1. тачка 4) овог члана не може бити краћи од 60 дана почев од дана доспелости првог неплаћеног потраживања.

Кориснику комуналних услуга ускратиће се комунална услуга ако не плаћа за коришћење исте три месеца узастопно.

Вршилац комуналне делатности дужан је да у писменој форми обавести корисника комуналне услуге о могућности обуставе комуналне услуге услед наступања случаја из предходног става овог члана и да му остави примерени рок за испуњење обавезе.

Вршилац комуналне делатности дужан је да најкасније у року од два дана од измирења дуга за извршену комуналну услугу и плаћене прописане накнаде за поновно прикључење настави пружање комуналне услуге кориснику.

Члан 20.

Уколико дође до штрајка запослених код вршиоца комуналне делатности рад на пружању комуналних производа и услуга не могу се прекидати (послови сахрањивања, испорука топлотне енергије, воде, пражњење контејнера – одвлачење комуналног отпада и сл.).

**Право приступа уређајима и инфраструктури**

Члан 21.

Власник или корисник непокретности дужан је да омогући вршиоцу комуналне делатности интервенцију на изграђеној комуналној инфраструктури и постројењима уз обавезу вршиоца комуналне делатности да надокнади штету насталу услед интервенције или на други начин отклони последице извршене интервенције.

Вршилац комуналне услуге је дужан да отклони последице извршене интервенције најкасније у року од седам дана од дана завршетка интервенције.

**Средства за обављање и развој комуналних делатности и цене комуналних услуга**

Члан 22.

Средства за обављање и развој комуналних делатности обезбеђују се из:

1) прихода од продаје комуналних услуга;

2) прихода од комуналне накнаде;

3) прихода од концесионе накнаде, односно накнаде коју плаћа приватни партнер на основу јавног уговора, ако је има;

4) наменских средстава других нивоа власти;

5) других извора, у складу са законом.

Комуналне делатности код којих се крајњи корисник може утврдити превасходно се финансирају из цена комуналних услуга, а комуналне делатности код којих се крајњи корисник не може утврдити финансирају се из буџета јединице локалне самоуправе, односно комуналне накнаде.

Члан 23.

Цене комуналних услуга се одређују на основу следећих начела:

1) примена начела „потрошач плаћа“;

2) примена начела „загађивач плаћа“;

3) довољности цене да покрије пословне расходе;

4) усаглашености цена комуналних услуга са начелом приступачности;

5) непостојања разлике у ценама између различитих категорија потрошача, сем ако се разлика заснива на различитим трошковима обезбеђивања комуналне услуге.

Ако се за различите категорије корисника комуналних услуга примењују различити методи обрачуна, водиће се рачуна да цена буде сразмерна са трошковима пружања те услуге.

Јединица локалне самоуправе може прописати да се у поступку контроле коришћења комуналне услуге наплаћује посебна цена за случај коришћења комуналне услуге на начин који је у супротности са прописима којима се уређује та комунална делатност.

Цене комуналних услуга могу се плаћати унапред.

Општинско веће је у обавези да прати кретање цена комуналних услуга, а нарочито усклађеност цена комуналних услуга са принципима утврђеним Законом о комунални делатностима и овом одлуком.

Члан 24.

Елементи за одређивање цена комуналних услуга су:

1) пословни расходи исказани у пословним књигама и финансијским извештајима;

2) расходи за изградњу и реконструкцију објеката комуналне инфраструктуре и набавку опреме, према усвојеним програмима и плановима вршиоца комуналне делатности на које је јединица локалне самоуправе дала сагласност;

3) добит вршиоца комуналне делатности.

Средства која су намењена за финансирање обнове и изградње објеката комуналне инфраструктуре исказују се посебно и могу се употребити само за те намене.

Јединица локалне самоуправе је у обавези да прати кретање цена комуналних услуга, а нарочито усклађеност цена комуналних услуга са принципима утврђеним овим законом.

Јединица локалне самоуправе утврђује и наплаћује накнаду за комуналне услуге за обављање комуналних делатности код којих се крајњи корисник не може утврдити.

Јединица локалне самоуправе може да у оквиру организације делатности одржавања јавног осветљења, својим актом пропише услове за коришћење ове комуналне услуге за кориснике који су евидентирани као потрошачи код предузећа за дистрибуцију електричне енергије.

Наплата накнаде која се односи на делатност одржавања јавног осветљења врши се преко предузећа за дистрибуцију електричне енергије, на начин утврђен актом јединице локалне самоуправе и уговором који јединица локалне самоуправе закључи са тим предузећем.

Ако се за различите категорије корисника комуналних услуга примењују различити методи обрачуна, водиће се рачуна да цена буде сразмерна са трошковима пружања те услуге.

Члан 25.

Одлуку о промени цена комуналних услуга доноси вршилац комуналне делатности.

На одлуку о промени цена комуналних услуга из члана 3. став 1. тач. 1)-8), сагласност даје надлежни орган јединице локалне самоуправе.

Уз захтев за давање сагласности из става 2. овог члана, вршилац комуналне делатности надлежном органу јединице локалне самоуправе доставља образложење које нарочито садржи разлоге за промену и детаљну структуру предложене цене.

Јединица локалне самоуправе објављује захтев за давање сагласности на одлуку о промени цена комуналних услуга, са образложењем, на огласној табли у седишту јединице локалне самоуправе, као и у електронском облику путем интернета, најмање 15 дана пре доношења одлуке.

Одлуком скупштине јединице локалне самоуправе о начину обављања комуналне делатности из става 2.овог члана, односно уговором о поверавању, могу се уредити услови под којима промена цене комуналне услуге може да ступи на снагу и пре добијања сагласности надлежног органа јединице локалне самоуправе, уз обавезу вршиоца комуналне делатности да надокнади разлику корисницима комуналних услуга ако надлежни орган јединице локалне самоуправе одбије да да сагласност на повећање цене.

Одлуком скупштине јединице локалне самоуправа о начину обављања комуналне делатности, односно уговором о поверавању, може се уредити начин промене цене комуналне услуге на иницијативу јединице локалне самоуправе.

Одлуком скупштине јединице локалне самоуправе о начину обављања комуналне делатности, односно уговором о поверавању, могу се уредити одговорност, односно права и обавезе уговорних страна за случај да се цена комуналне услуге која не подлеже давању сагласности, не утврди у износу који је у складу са методологијом утврђеном у уговору о поверавању.

Иницијативу за промену цена комуналних услуга, осим вршиоца комуналне делатности може покренути и Општинско веће.

Члан 26.

Општинско веће може утврдити категорије корисника комуналне услуге који плаћају субвенционисану цену комуналне услуге, као и износ субвенција за сваку категорију.

Општинско веће је дужно да достави списак тих корисника комуналних услуга вршиоцу комуналне делатности, као и да надокнади субвенционирани део цене вршиоцу комуналне делатности, односно да одлуком и уговором о поверавању регулише питање надокнаде субвенционираних износа.

Члан 27.

Уколико вршилац комуналне делатности не закључи појединачне уговоре са корисницима комуналних услуга, сматра се да је уговорни однос о пружању комуналне услуге настао започињањем коришћења комуналне услуге, односно почетком пружања комуналне услуге, када настаје обавеза корисника да плаћа накнаду за пружену услугу.

Обавезе корисника комуналне услуге, укључујући и плаћање цене комуналне услуге, настају започињањем коришћења комуналне услуге, односно почетком пружања комуналне услуге, и када се она користи супротно прописима којима се уређује та комунална делатност.

Члан 28.

Надзор над радом вршилаца комуналне делатности врши општина преко својих органа, а инспекцијиски надзор над спровођењем одредаба ове одлуке, врше надлежни општински инспектори.

Вршиоци комуналне делатности, као и друга правна и физичка лица дужни су да инспектору омогуће несметано обављање надзора, да му без одлагања ставе на увид и располагање потребну документацију и друге доказе и изјасне се о чињеницама које су од значаја за вршење надзора.

Члан 29.

Овом одлуком, прописана су општа и посебна права и обавезе вршилаца комуналне делатности и корисника комуналних услуга и непосредно се примењује на све уговорне односе вршилаца комуналне делатности са корисницима комуналних услуга, као општи услови пословања.

**Казнене одредбе**

Члан 30.

Новчаном казном од 150.000 до 1.000.000 динара казниће се за прекршај правно лице ако:

1) као вршилац комуналне делатности не организује или престане да организује комуналну делатност на начин предвиђен чланом 23. ове Одлуке,

За привредни преступ из става 1. казниће се и одговорно лице код вршоца комуналне делатности новчаном казном од 25.000 до 75.000 динара.

Члан 31.

Новчаном казном од 50.000 до 500.000 динара казниће се запрекршај правно лице ако као вршилац комуналне делатности:

1) не достави Министарству податке из члана 8. ст. 1. и 2. Закона о комуналним делатностима;

2) користи комуналну услугу на начин супротан члану 27. ове Одлуке;

3) не обавести кориснике комуналних услуга о планираном или непланираном прекиду обављања комуналне делатности ( чл. 24. ове Одлуке);

4) обустави пружање комуналне услуге из разлога који нису наведени у члану 28. ове Одлуке;

5) не отклони последице извршене интервенције на изграђеној комуналној инфраструктури у року од седам дана од дана завршетка интервенције, како је то предвиђено чланом 30. став 2.. ове Одлуке;

6) не омогући инспектору несметано обављање надзора, односно преглед објеката, постројења и уређаја и пословних просторија ради прикупљања неопходних података ( чл-37. став 3. ове Одлуке).

За прекршај из става 1. овог члана казниће се и одговорно лице у правном лицу новчаном казном од 10.000 до 25.000 динара.

Члан 32.

Новчаном казном од 50.000 до 1. 500.000 динара казниће се за прекршај правно лице ако:

1) користи комуналну услугу на начин супротан члану 21. ове Одлуке;

2) одбије да омогући вршиоцу комуналне делатности интервенцију на комуналној инфраструктури ( чл. 24. став 1. ове одлуке);

За прекршај из става 1. овог члана казниће се и одговорно лице у правном лицу новчаном казном од 25.000 до 50.000 динара.

За прекршај из става 1. овог члана може се уз изречену казну изрећи и заштитна мера забране вршења одређене делатности у трајању до три године, а одговорном лицу да врши одређене послове у трајању до једне године.

Члан 33.

Новчаном казном од 50.000 до 500.000 динара казниће се за прекршај предузетник ако:

1) користи комуналну услугу на начин супротан члану 21. ове Одлуке и

2) одбије да омогући вршиоцу комуналне делатности интервенцију на комуналној инфраструктури у циљу редовног прегледа, поправке или хаварије.

За прекршај из става 1. овог члана може се уз изречену казну изрећи и заштитна мера забране обављања делатности у трајању до три године.

Члан 34.

Новчаном казном од 20.000 до 100.000 динара казниће се за прекршај физичко лице ако:

1) користи комуналну услугу на начин супротан члану 21. ове Одлуке;

2) одбије да омогући вршиоцу комуналне делатности интервенцију на комуналној инфраструктури у циљу редовног прегледа, поправке или хаварије.

Члан 35.

Ова Одлука ступа на снагу осмог дана од дана објављивања у „Службеном листу општине Косјерић“.

Даном ступања ове одлуке престаје да важи Одлука о комуналним делатностима на територији општине Косјерић („Службени лист општине Косјерић“ број 2/15) и Одлука о делатности зоохигијене на територији општине Косјерић („Службени лист општине Косјерић“ рој 16/24).

Број:352-66/2025

Косјерић, \_\_\_\_\_\_\_\_\_\_\_\_2025. године

СКУПШТИНА ОПШТИНЕ КОСЈЕРИЋ

ПРЕДСЕДНИК СКУПШТИНЕ ОПШТИНЕ

Татјана Коковић

Образложење

Правни основ за доношење Одлуке о комуналним делатностима на територији Општине Косјерић, садржан је у одредбама члана 2. и члана 4. Закона о комуналним делатностима („Службени гласник РС“ број 88/2011, 104/2016, 95/2018 и 94/2024), члана 20. став 1. тачка 2. Закона о локалној самоуправи („Службени гласник републике Србије“, број 129/2007, 83/2014 – др. закон, 101/2016 – др. закон, 47/2018 и 111/2021 – др. закон), члана 49. Закона о прекршајима („Службени гласник републике Србије“, број 65/2013, 13/2016, 98/2016 – одлука УС, 91/2019, 91/2019 – др. закон и 112/2022 – одлука УС) и члана 40. Статута општине Косјерић („Службени лист општине Косјерић“, бр. 3/19) у којима је прописано да је пружање комуналних услуга од значаја за остварење животних потреба физичких и правних лица, да је општина дужна да створи услове, обезбеди одговарајући квалитет, обим, доступност и континуитет пружања услуга, као и надзор над њиховим вршењем.

Прошле, 2024. године додине донет је нови Закон о комуналним делатностима („Службени гласник РС“ број 88/2011, 104/2016, 95/2018 и 94/2024) и у складу са истим урађена је напред наведена Одлука.

Овом Одлуком најпре су одређене комуналне делатности, а онда је прописан поступак за њихово поверавање и одређено ко може да обавља комуналне делатности.

Комуналну делатност могу обављати јавно предузеће, привредно друштво, предузетник или други привредни субјект, с тим да комуналну делатност снабдевања водом за пиће и одржавање гробља и објеката који се налазе у склопу гробља (капеле) могу обављати искључиво јавна предузећа.

Поверавање обављања комуналне делатности врши се оснивањем јавног предузећа и уговором о поверавању.

За обављање комуналних делатности утврђених овом одлуком оснивају се јавна предузећа, осим за комуналну делатност приградски превоз путника, која се сходно члану 9. став 3. Закона о комуналним делатностима, поверава по поступку прописаним у одредбама Закона о јавно-приватном партнерству и концесијама.

Одлуком су прописана права и обавезе вршиоца комуналне делатности, обавезе корисника комуналне услуге, обуставе пружања комуналних услуга, средства за финансирање комуналних делатности, начин одређивања цена за комуналну услугу, надзор и казнене одредбе, а све сходно Закону о комуналним делатностима.

Имајући у виду напред поменуте законске одредбе предлаже се Скупштини општине Косјерић да што хитније и у целости усвоји ову Одлуку.

Руководилац Одељења за урбанизам, изградњу и инспекцијске послове

Миломир Јовановић